題張以道上舍寒綠軒
作者：楊萬里
朝代：宋

paragraphs: 菊芽伏土糝青粟，杞笋傍根埋紫玉。
雷聲一夜雨一朝，森然迸出如蕨苗。
先生饑腸詩作梗，小摘珍芳汲冰井。
風爐蟹眼候松聲，笊籬親撈微带生。
爛炊凋胡淅青精，芼以天隨寒綠萌。
饑時作齏仍作羹，飽後龍鳳同庖烹。
太官蒸羔壓花片，宰夫胹蹯削瓊軟。
豹胎熬出禍胎來，貴人有眼何曾見。
天隨尚有愁作魔，愁杞作棘菊作莎。
君不見黄金錢照紅玉豆，秋高更覺風味多。
先生釀金鍊紅玉，自莎自棘如予何。
金空玉盡苗復出，喫苗喫花并喫實。
天隨白眼屠沽兒，不道有人頭上立。